سری لنکا کے 10 کھلاڑیوں کا پاکستان آنے سے انکار
سری لنکن ٹیم کو رواں ماہ دورہ پاکستان میں تین ون دے اور تین ٹی ٹوئنٹی میچز کھیلنے ہیں۔
ویب ڈیسک — مہمان ٹیم کو پاکستان میں تین ون ڈے اور تین ٹی ٹوئنٹی میچز پر مشتمل سیریز کھیلنا ہے۔ دورے کا آغاز رواں ماہ کی 27 تاریخ سے ہو رہا ہے جو 9 اکتوبر تک جاری رہے گا۔ سری لنکن کرکٹ بورڈ کے ترجمان کے مطابق کھلاڑی پاکستان کا دورہ کرنے یا کرنے سے متعلق فیصلہ کرنے میں آزاد تھے۔ تاہم 10 کھلاڑیوں نے دورہ پاکستان میں شرکت سے انکار کردیا ہے۔ اِن کھلاڑیوں میں کرونارتنے، لیستھ ملنگا، سورنگا لکمل، دھننجا ڈی سلوا، دنیش چندی مل، نروشان ڈک ویلا، تھسارا پریرا، انجیلو میتھیوز، کوشال جیننتھ پریرا اور اکیلا دھننجا شامل ہیں۔ سری لنکن میڈیا کے مطابق اسٹار کھلاڑیوں کی عدم موجودگی میں لاہیرو تھری مانے دورہ پاکستان میں ون ڈے جبکہ داسون شناکا ٹی ٹوئنٹی انٹر نیشنل میچز میں ٹیم کی قیادت کے فرائض انجام دیں گے۔ دورہ پاکستان سے قبل سری لنکن کرکٹ بورڈ اور کھلاڑیوں کے درمیان ایک اہم اجلاس ہوا جس میں کھلاڑیوں کو پاکستان آنے سے متعلق حتمی رضامندی سے بورڈ کو آگاہ کرنا تھا۔ اجلاس میں نیشنل سلیکشن پینل کے چیئرمین اسانتھتا ڈی میل اور چیف سکیورٹی ایڈوائزر روشن گونٹائل بھی شریک ہوئے۔ روشن گونٹائل نے سینئر کھلاڑیوں کو پاکستان میں سکیورٹی پوزیشن اور کھلاڑیوں کی حفاظت کے لیے پاکستان کرکٹ بورڈ کی جانب سے اٹھائے جانے والے اقدامات سے آگاہ کیا جبکہ سلیکٹرز نے مستقبل میں ہونے والے دوروں کے حوالے سے سلیکشن پالیسی کی وضاحت بھی کی تاہم ترجمان کے مطابق کوشش کے باوجود کھلاڑیوں کو پاکستان آنے پر قائل نہیں کیا جاسکا۔